महाराष्ट्र में कोरोना के 704 नए केस मिले, कर्नाटक में ओमिक्रॉन का तीसरा केस मिला
कर्नाटक में रविवार को ओमिक्रॉन के तीसरे मामले की पुष्टि हुई। यह व्यक्ति दक्षिण अफ्रीका से आया था और कोरोना वायरस से संक्रमित था।
मुंबई/बेंगलुरु: महाराष्ट्र में रविवार को कोरोना वायरस संक्रमण के 704 नए मामले सामने के बाद संक्रमितों की कुल संख्या 66,43,883 हो गई। इसके अलावा 16 रोगियों की मौत के साथ ही मृतकों की तादाद 1,41,259 तक पहुंच गई है। स्वास्थ्य विभाग ने बताया कि दिनभर में 669 लोगों के संक्रमण से उबरने के बाद ठीक हो चुके लोगों की संख्या 64,92,504 हो गई है। उपचाराधीन रोगियों की संख्या 6,441 है। दिनभर में 1,16,307 नमूनों की कोविड जांच की गई। कर्नाटक में ओमिक्रॉन का तीसरा केस मिलावहीं, पड़ोसी राज्य कर्नाटक में रविवार को ओमिक्रॉन के तीसरे मामले की पुष्टि हुई। यह व्यक्ति दक्षिण अफ्रीका से आया था और कोरोना वायरस से संक्रमित था। राज्य के स्वास्थ्य मंत्री डॉ के सुधाकर ने ट्वीट किया, ‘‘कर्नाटक में ओमिक्रॉन स्वरूप से संक्रमण के तीसरे मामले का पता चला है। दक्षिण अफ्रीका से लौटा 34 वर्षीय व्यक्ति संक्रमित पाया गया है। उसे पृथक कर सरकारी अस्पताल में इलाज किया जा रहा है।"उन्होंने ट्वीट में आगे लिखा, "उसके प्राथमिक संपर्क में पांच लोगों के और द्वितीयक संपर्क में 15 लोगों के आने की जानकारी मिली है, जिनके नमूने जांच के लिए भेजे गए हैं।’’ गौरतलब है कि भारत में ओमिक्रॉन के पहले मामले की पुष्टि भी बेंगलुरु में ही हुई थी, जब दो लोग संक्रमित पाए गए थे, जिनमें से एक भारतीय मूल का दक्षिण अफ्रीकी नागरिक है जबकि दूसरा व्यक्ति डॉक्टर है।